**Ποιήματα**

Στον αργαλειό σου τέλειωσαν οι κλωστές,

Έχουν σωθεί στις κουβαρίστρες τα στημόνια,

Οι πλέξεις μείναν στο σεντούκι λιγοστές,

Να το γεμίσεις δε σου φτάσανε τα χρόνια.

Τώρα μετράς και βελονιάζεις τις σκιές,

Δίχως μοτίβα και αλλιώτικα κεντήματα,

Δένεις στ’ αδράχτι μεταξένιες υφαδιές,

Από της σκέψης μου τ’ αόρατα τα νήματα.

 Γιάννης Μαλούτας, (Άτιτλο).

Τα μαύρα σου μαλλιά βελούδα απαλά,

Τα μαύρα μάτια σου, μια άγρια ομορφιά.

Έγινες άνεμος και πέταξες ψηλά,

Έγινες άστρο και πρωινή ηλιαχτίδα.

Κεντάω τώρα με κλωστές γαλάζιες κόκκινες και ασημιές,

Το παραμύθι της ζωής σου,

Και μελωδίες ξετυλίγονται γλυκές,

κλείσε τα μάτια και κοιμήσου.

Το Κεντημένο στον καμβά κοιτάζω πρόσωπο σου,

Μα ξέφτισε στις άκρες,

Καθώς αφήνει το τελάρο μοναχό,

Και χάνεται σιγά σιγά η μορφή σου…

 Μαριάννα Σαλασίδου (τίτλος: Μελωδίες).

Κάποτε θα σε συναντήσω

δίχως χέρια και φωνή

μητέρα σαν τότε

θα παρασυρθώ

να νιώσω ως πάντα

το αγαπημένο

μικρό σου βλέμμα.

Μάγδα Χριστοπούλου, (τίτλος: Μικρή διαύγεια, Το ύστατο κλάμα δίχως φως).

Έφτασε

αινιγματικά ασυμπτωματική

έδεσε γύρω της σφιχτά το κόκκινο

-Περιφραστική σκιά ανάμεσά τους-

δεν θυμάται

δεν θυμάται

μόνη

θυμίζει

το περίσσευμα

την επανάληψη της μοίρας της

και μια ήττα που κατάφερε ν’ απαρνηθεί.

Φεύγει κι αφήνει πίσω της

ολόκληρη τη μέρα…

Μάγδα Χριστοπούλου,(Άτιτλο).

Κάτω από το δέρμα της

η ομορφιά

ακατέργαστο τραύμα

στα μαλλιά της βαθιά

κρύβει δυο μαύρους ήλιους

τ’ ακανόνιστα χέρια των παιδιών της

μεγάλωσε πια τούτη η γυναίκα

κι έγινε ολόκληρο παιδί

με δυο μέλη γερά

κι ένα ακρωτηριασμένο μάτι

πόσο μεγάλωσες της λεν

κι αυτή απαλά χαμογελά

χωρίς να έχει πουθενά

μια μνήμη να χαρίσει.

Μάγδα Χριστοπούλου, ( τίτλος: Η γυναίκα παιδί).

Απορώ…

Γιατί σε είπαν άνθρωπο σε ξεραμένη γη;

Σε κόσμο που θυμίζει φυλακή;

Γιατί σε είπαν όμορφη ψυχή, ρομαντική,

Ενώ άφηναν στην πλάτη σου πληγή;

Γιατί όσοι σου χάριζαν μονάχα ένα δάκρυ,

Γυρνούσες και τους χάριζες αγάπη;

Γιατί αυτοί που σκότωσαν γελώντας τα όνειρά σου,

Μπόρεσαν και χώρεσαν στην καρδιά σου;

Ακόμα απορώ…

Σ.Τ (τίτλος: Απορώ…)

Δεν υπάρχουν άγγελοι μου λες…

Μονάχα όμορφες και άσχημες ψυχές..

Με δάκρυα στα μάτια σου έγραψα με την πένα..

Είδα τα φτερά στην πλάτη σου και ήταν πληγωμένα...

Σ. Τ (τίτλος: πληγωμένος Άγγελος )

Κόκκινες κλωστές οι αναμνήσεις, ξετυλίγουν τη μορφή σου

Στου χρόνου την ανέμη, στη σιωπή

Βελόνες σε μια σάρκα από πανί, ράβουν πάνω στο κορμί σου

μια αβάσταχτη κι αιώνια πληγή

Σ. Τ (τίτλος: Αιώνια πληγή… )

Κόκκινες πάντοτε κλωστές,

Μ’ έχουν δεμένη με το χθες,

Τότε που ήσουνα παιδί,

Και είχες αθώα τη ψυχή…

Θύμησες όμορφες, ζεστές,

Σαν φυλαχτό, παντοτινές,

Μέσα στο νου και στη καρδιά,

Θα μου κρατάνε συντροφιά…

Πλέον δεν είσαι εδώ κοντά,

Σ’ αυτόν τον κόσμο, με σάρκα και οστά,

Υπάρχεις όμως εκεί ψηλά,

Άυλα… Αγγελικά…

Το τέλος είναι μια αρχή,

Μαρία μου όμορφη εσύ,

Και στο σκοτάδι μα και στο φως,

Ο Φύλακας Άγγελος μου ο καλός…

Ευαγγελία Τηγανίτα,(τίτλος: Μαρία... Ο Φύλακας Άγγελος μου…).

Κεντημένη Ανάμνηση μεγάλη ξεπροβάλει,

Σ’ ένα δωμάτιο πλεγμένο με κλωστές,

Χρώματα άφθονα μα και Αγάπη,

Για τη κόρη, την αδελφή…

Για τη Ψυχή εκείνη του Αγγέλου μου…

Ευαγγελία Τηγανίτα , (τίτλος: Λέξεις κλειδιά…).

Σ’ έναν λαβύρινθο έχω χαθεί,

Πλεγμένο με διαφόρων χρωμάτων νήματα,

Σαν τον Θησέα περιπλανιέμαι να σε βρω,

Και ξάφνου, Άγγελος μπροστά μου, εσύ!

Δεν υπάρχει μύθος εδώ, παραμόνο ανάμνηση,

Δεν υπάρχει κακό εδώ αλλά μόνο καλό,

Δεν υπάρχει Μινώταυρος παραμόνο εσύ!

Δεν υπάρχει μίτος της Αριάδνης για να με οδηγεί αλλά αγάπη στη καρδιά και αυτή είναι η έξοδος…

Ευαγγελία Τηγανίτα, (τίτλος: Μόνο εσύ!).

Μέσα από γήινες αποχρώσεις ξεπροβάλεις,

Σαν ένα παραμύθι μαγικό,

Η αλήθεια είναι αυτή που μου δείχνεις,

Όταν στα μάτια σε κοιτώ.

Μέσα από γήινες αποχρώσεις ξεπροβάλεις,

Το χαμόγελό σου πραγματικό,

Είχες να ζήσεις τόσα και να προλάβεις,

Μα δεν είχες χρόνο αρκετό.

Μέσα από γήινες αποχρώσεις ξεπροβάλεις,

Ήσουν και θα είσαι πάντα εδώ,

Χώμα, πυρ, ύδωρ, άνεμος μην αμφιβάλεις,

Σ’ αυτή τη γη που εγώ πατώ…

Ευαγγελία Τηγανίτα,(τίτλος: Γήινες αποχρώσεις).

Πέπλο λευκό σ’ έχει σκεπάσει,

Και δεν μπορώ πια να σε δω,

Μαζί μου πάντα όμως θα’ σαι,

Σαν κάτι αιώνια θεϊκό.

Δώρο θεού ήσουν για όλους,

Όμως πέταξες μακριά,

Μα δεν πειράζει θα’ σαι πάντα,

Κρυμμένη μέσα στη καρδιά.

Μες στη καρδιά μα και στο νου,

Αξέχαστη η μορφή σου,

Ψιθυρίζοντας μια λέξη,

Που μνημονεύει τη ψυχή σου.

Γιατί όπως λεν στα παραμύθια,

Ποτέ δεν φεύγεις ουσιαστικά,

Αν σ’ έχουν πάντα μες στα στήθια,

Άνθρωποι παντοτινά…

Ευαγγελία Τηγανίτα,(τίτλος: Για τη μνήμη σου…).